16.25 करोड़ के स्टोक्स 15 रन ही बना सके, 50 लाख के रहाणे ने बनाए 266 रन
Indian Premier League (IPL) 2023 - Expensive Player For Teams From Mega Auction And Their Performance. इंडियन प्रीमियर लीग (IPL) के 16वें सीजन का पहला हाफ खत्म हो चूका है और दूसरे हाफ की शुरुआत हो चुकी है। इस सीजन के लिए पिछले साल दिसंबर में हुए मिनी ऑक्शन में कई ऐसे खिलाड़ी थे जो काफी महंगे बिके थे
इंडियन प्रीमियर लीग (IPL) के 16वें सीजन में 55 मैच खेले जा चुके हैं। अब तक हुए खेल में महंगी कीमत पर बिके कई स्टार खिलाड़ी फेल रहे हैं। वहीं, बेस प्राइस या इससे आस-पास की कीमत पर नीलाम हुए खिलाड़ियों ने शानदार प्रदर्शन किया है।
इस स्टोरी में ऐसे 5 क्रिकेटर्स पर चर्चा करेंगे जो ऑक्शन में महंगे बिके, लेकिन टीम के लिए कुछ खास नहीं कर सके। साथ ही उन 5 खिलाड़ियों के बारे में भी जानेंगे जो सस्ते बिके पर शानदार प्रदर्शन कर रहे हैं।
शुरुआत इस सीजन के सबसे महंगे खिलाड़ी सैम करन से...
सैम करन, पंजाब किंग्स (18.5 करोड़ रुपए)
IPL 2023 के सबसे महंगे खिलाड़ी इंग्लैंड के ऑलराउंडर सैम करन का प्रदर्शन पंजाब किंग्स के लिए अब तक औसत रहा है। सैम पर पंजाब की टीम ने 18.5 करोड़ रुपए खर्च किए थे। उन्होंने सिर्फ एक मैच में अच्छा प्रदर्शन किया। सीजन के 31वें मैच में मुंबई इंडियंस के खिलाफ अर्धशतक लगाकर टीम की जीत में अहम भूमिका निभाई थी।
सैम ने इस सीजन के 11 मैचों में एक अर्धशतक की मदद से 196 रन बनाए हैं। इस दौरान सैम का स्ट्राइक रेट 137.06 रहा। उनके नाम सात विकेट हैं। उन्होंने 9.55 इकोनॉमी से रन दिए हैं।
कैमरून ग्रीन, मुंबई इंडियंस (17.5 करोड़ रुपए)
ऑस्ट्रेलिया के इस स्टार ऑलराउंडर का IPL में यह पहला सीजन ही है। ग्रीन को मुंबई ने 17.50 करोड़ रुपए में खरीदा था। अब तक हुए मुकाबले में ग्रीन बल्ले और गेंद दोनों से कुछ खास प्रदर्शन नहीं कर पाए हैं। उन्होंने अब तक 11 मैच खेले हैं और इस दौरान कुल 274 रन बनाए।
ग्रीन का सर्वश्रेष्ठ IPL स्कोर 64 रन रहा है। उन्होंने 6 विकेट भी लिए हैं। बॉलिंग में उनका बेस्ट परफॉर्मेंस 41 रन देकर 2 विकेट लेना रहा है। आगामी मैचों में उनसे बेहतर परफॉर्मेंस की उम्मीद होगी।
बेन स्टोक्स, चेन्नई सुपर किंग्स (16.25 करोड़ रुपए)
इंग्लैंड के स्टार ऑलराउंडर बेन स्टोक्स को चेन्नई सुपर किंग्स ने IPL 2023 की नीलामी में 16.25 करोड़ की भारी भरकम कीमत में खरीदा था। वे टीम की अपेक्षाओं पर खरे नहीं उतर पाए हैं। स्टोक्स ने गुजरात टाइटंस के खिलाफ 7 और लखनऊ के खिलाफ 8 रन बनाए। स्टोक्स ने लखनऊ के खिलाफ गेंदबाजी करते हुए एक ओवर में 18 रन खर्च कर दिए थे। रिपोर्ट्स के मुताबिक वे चोटिल हैं।
निकोलस पूरन, लखनऊ सुपरजायंट्स (16 करोड़ रुपए)
लखनऊ सुपर जायंट्स ने वेस्टइंडीज के विकेटकीपर बल्लेबाज निकोलस पूरन पर 16 करोड़ रुपए खर्च किए थे। उन्होंने अब तक खेले गए अपने 11 मैचों में 24.80 की औसत से 248 रन बनाए हैं। इस दौरान उनका 160.00 का स्ट्राइक रेट रहा है।
RCB के खिलाफ उन्होंने 19 गेंदों पर 62 रनों की तूफानी पारी खेली थी। ऐसे में कहा जा सकता है कि उन्होंने अब तक लखनऊ को निराश नहीं किया है। हालांकि, टीम उनसे आगे और बेहतर प्रदर्शन की उम्मीद करेगी।
हैरी ब्रूक, सनराइजर्स हैदराबाद (13.25 करोड़ रुपए)
सनराइजर्स हैदराबाद के लिए 13.25 करोड़ रुपए में बिके हैरी ब्रुक का बल्ला अब तक खामोश ही रहा है। इंग्लैंड के बल्लेबाज हैरी अब तक टीम के लिए कुछ खास योगदान नहीं दे पाए हैं। हैरी का यह डेब्यू सीजन है। अगर ब्रूक की KKR के खिलाफ शतकीय पारी को छोड़ दें, तो उनका प्रदर्शन फीका ही रहा है।
अभी तक खेले गए 9 मुकाबलों में हैरी ने 121.64 स्ट्राइक रेट से 163 रन ही बनाए हैं। टीम ने पिछले मैच में ब्रूक को प्लेइंग-11 में भी नहीं रखा था। उनके प्रदर्शन को देख कर कहा जा रहा है कि वह अभी तक फ्लॉप ही रहें हैं।
अब देखते हैं उन खिलाड़ियों का प्रदर्शन जो सस्ते बिके और अच्छा परफॉर्म कर रहे हैं...
सुयश शर्मा, कोलकाता नाइट राइडर्स (20 लाख रुपए) 
सुयश शर्मा पहली बार IPL में खेल रहे हैं। उनकी उम्र 19 साल है। वह लेगब्रेक गेंदबाजी करते हैं और दाएं हाथ से बल्लेबाजी करते हैं। IPL 2023 के मिनी ऑक्शन में KKR ने इस इंडियन मिस्ट्री स्पिनर पर दांव लगाया था। टीम ने उन्हें बेस प्राइज में 20 लाख में खरीदा था।
इससे पहले सुयश कोई लिस्ट ए, फर्स्ट क्लास या टी-20 मैच नहीं खेला था। उन्होंने अब तक कोलकाता के लिए 8 मैच में 10 विकेट लिए हैं। उनका इकोनॉमी रेट 8.06 का है। वहीं सुयश ने कई मुकाबलों में मैच जिताऊ गेंदबाजी खेली।
साईं सुदर्शन, गुजरात टाइटंस (20 लाख रुपए) 
21 साल के साईं सुदर्शन को इस सीजन में चोटिल केन विलियमसन की जगह टीम में खेलने का मौका मिला। IPL 2023 में गुजरात ने साईं को बेस प्राइस 20 लाख में ही रिटेन किया। साईं ने पिछले साल IPL में डेब्यू किया था। इस ऑलराउंडर ने इस सीजन में पांच मैचों में 176 रन बनाए हैं, इसमें दो अर्धशतक भी शामिल है।
दिल्ली के अरुण जेटली स्टेडियम में खेले गए सीजन के 8वें मुकाबले में गुजरात टाइटंस ने मेजबान दिल्ली कैपिटल्स को 6 विकेट से करारी शिकस्त दी थी। ये गुजरात टाइटंस की टूर्नामेंट में लगातार दूसरी जीत थी। इस जीत के सबसे बड़े नायक साईं सुदर्शन रहे। तीसरे नंबर पर बैटिंग करने आए 21 साल के साईं 48 गेंदों में नाबाद 62 रनों की पारी खेली थी।
अजिंक्य रहाणे, चेन्नई सुपर किंग्स (50 लाख रुपए) 
इस सीजन में अजिंक्य रहाणे अलग ही फॉर्म में हैं। उन्होंने IPL में इस साल पावरप्ले में 222.22 के स्ट्राइक रेट से रन बनाए हैं। इस बल्लेबाज को CSK इस साल बेस प्राइस 50 लाख रुपए में टीम में शामिल की थी। मुंबई के खिलाफ जब चेन्नई मुश्किल में थी, तो रहाणे ने 27 गेंदों में 61 रन की पारी खेलकर टीम की जीत में अहम भूमिका निभाई।
बेंगलुरु के खिलाफ ऋतुराज गायकवाड जल्दी आउट हो गए थे, लेकिन रहाणे ने 20 गेंदो में 37 रनों की पारी खेली। KKR के खिलाफ उन्होंने 29 गेंदों पर नाबाद 71 रन बनाए। रहाणे बल्लेबाजी के साथ-साथ फील्डिंग में भी कमाल कर रहे हैं। मौजूदा सीजन में रहाणे 9 मैचों में 171.61 की स्ट्राइक से 266 रन बनाए हैं, इसमें दो अर्धशतक भी है।
मयंक मारकंडे, सनराइजर्स हैदराबाद (50 लाख रुपए)
IPL 2023 में सनराइजर्स हैदराबाद (SRH) का प्रदर्शन अब तक कोई खास नहीं रहा है। लेकिन, गेंदबाज मयंक मारकंडे SRH के लिए इस समयसबसे ज्‍यादा विकेट लेने वाले बॉलर हैं। इकोनॉमी रेट के मामले में तो IPL 2023 का उनका प्रदर्शन पर्पल कैप के दावेदारों से भी बेहतर है।
हैदराबाद की ओर से मयंक मारकंडे ने इस सीजन में 8 मैच खेले हैं और इनमें उन्‍होंने 11 विकेट लेकर छाप छोड़ दी है। इस दौरान उनका इकोनॉमी रेट 7.31 का रहा। SRH ने मयंक को उनके बेस प्राइस 50 लाख में खरीदा था। इतने मैचों में मयंक ने 30 रन भी बनाए हैं।
सिकंदर रजा, पंजाब किंग्स (50 लाख रुपए)
IPL 2023 में जिम्बाब्वे के ऑलराउंडर सिकंदर रजा शानदार परफॉर्म कर रहें है। पंजाब किंग्स ने उन्हें ऑक्शन में 50 लाख रुपए में खरीदा था। रजा मौजूदा सीजन के पहले तीन मैचों में कुछ खास नहीं कर पाए थे और उन्हें चौथे मैच में खिलाया भी नहीं गया था।
रजा को 5वें मैच में फिर मौका मिला और उन्होंने लखनऊ सुपरजायंट्स (15 अप्रैल) के खिलाफ मौके को भुनाया और अपना पहला IPL अर्धशतक पूरा करते हुए टीम की जीत में भी अहम भूमिका निभाई। इसके बाद रजा ने कुछ अहम मौकों पर टीम के लिए शानदार प्रदर्शन किया है।
स्पोर्ट्स की अन्य खबरें भी पढ़ें... 
IPL का गणित...CSK प्लेऑफ के करीब, दिल्ली दूसरों के भरोसे:आज कोलकाता और राजस्थान के बीच टॉप-3 की जंग
इंडियन प्रीमियर लीग (IPL) में बुधवार को चेन्नई सुपर किंग्स ने दिल्ली कैपिटल्स को 27 रन से हरा दिया। चेपॉक स्टेडियम में पहले बल्लेबाजी करने उतरी CSK ने 20 ओवर में 168 रन का टारगेट दिया। दिल्ली इसे 20 ओवर में अचीव नहीं कर सकी। पूरी खबर पढ़ने के लिए यहां क्लिक करें ​​​​​​...
धोनी दीपक चाहर को थप्पड़ से डराते दिखे:ललित यादव ने शानदार कैच पकड़ा, MSD ने खलील के ओवर में जड़े 2 छक्के; मैच मोमेंट्स
फैंस में कैप्टन कूल के नाम से मशहूर पूर्व भारतीय कप्तान महेंद्र सिंह धोनी अपने साथी खिलाड़ियों के साथ फ्रेंडली रहते हैं। वे कभी-कभार अपने साथी खिलाड़ियों के साथ मजाक-मस्ती भी करते हैं। बुधवार रात IPL-16 के 55वें मुकाबले के टॉस से पहले फनी मूड में नजर आए। पूरी खबर पढ़ने के लिए यहां क्लिक करें ​​​​​​...